సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ఆసీస్‌పై గెలుపునకి 7 వికెట్ల దూరంలో పాక్
ఫించ్ ఔట్ అనంతరం క్రీజులోకి వచ్చిన షాన్ మార్ష్, మిచెల్ మార్ష్ వరుస ఓవర్లలో డకౌటయ్యారు. దీంతో.. ఒక్కసారిగా.. 87/0 నుంచి 87/3కి ఆస్ట్రేలియా చేరుకుంది.
Samayam Telugu | Updated:
Oct 10, 2018, 07:06PM IST
ఆస్ట్రేలియాతో దుబాయ్ వేదికగా జరుగుతున్న తొలి టెస్టు మ్యాచ్‌లో పాకిస్థాన్ జట్టు విజయానికి బాటలు వేసుకుంది. ఆటలో నాలుగోరోజైన బుధవారం 462 పరుగుల భారీ లక్ష్యఛేదనకు దిగిన ఆస్ట్రేలియా జట్టు.. ఈరోజు ఆట ముగిసే సమయానికి 136/3తో నిలిచింది. క్రీజులో ఓపెనర్ ఖవాజా (50 బ్యాటింగ్: 120 బంతుల్లో 6x4), ట్రావిస్ హెడ్ (34 బ్యాటింగ్: 75 బంతుల్లో 4x4) ఉండగా.. విజయానికి ఇంకా 326 పరుగులు చేయాల్సి ఉంది. ఆటలో రేపు ఒక్కరోజు మాత్రమే మిగిలి ఉండగా.. ఏడు వికెట్లు చేతిలో ఉన్న ఆస్ట్రేలియా జట్టు రేపు మూడు సెషన్లూ పాక్ బౌలర్లకి ఎదురునిలవడం కష్టమే..!
ఈరోజు ఓవర్‌నైట్ స్కోరు 45/3తో రెండో ఇన్నింగ్స్‌ని కొనసాగించిన పాకిస్థాన్ జట్టు రెండో సెషన్‌లో 181/6 వద్ద ఇన్నింగ్స్‌ను డిక్లేర్ చేసింది. దీంతో.. తొలి ఇన్నింగ్స్ ఆధిక్యం 280 పరుగులు కలుపుకుని.. మొత్తం 462 పరుగుల భారీ టార్గెట్‌ని ఆస్ట్రేలియా ముందు నిలిపింది. అనంతరం రెండో ఇన్నింగ్స్ ఆరంభించిన ఆస్ట్రేలియా జట్టుకి మరోసారి ఖవాజాతో కలిసి ఓపెనర్ అరోన్ ఫించ్ (49: 99 బంతుల్లో 5x4) మెరుగైన ఆరంభమిచ్చాడు. ఈ ఓపెనింగ్‌ జోడీ తొలి వికెట్‌కి 87 పరుగుల భాగస్వామ్యం నెలకొల్పగా.. ఫించ్ ఔట్ అనంతరం క్రీజులోకి వచ్చిన షాన్ మార్ష్, మిచెల్ మార్ష్ వరుస ఓవర్లలో డకౌటయ్యారు. దీంతో.. ఒక్కసారిగా.. 87/0 నుంచి 87/3కి ఆస్ట్రేలియా చేరుకుంది. అయితే.. ఆ తర్వాత వచ్చిన ట్రావిస్ హెడ్‌తో కలిసి మరో వికెట్ పడకుండా.. ఖవాజా జాగ్రత్తగా ఈరోజుని ముగించాడు.